Pistorius en Krejcir dalk bure in die tronk | Maroela Media
Pistorius en Krejcir dalk bure in die tronk
Oscar Pistorius. Foto: Siphiwe Sibeko/Reuters/Pool
Die departement van korrektiewe dienste het Maandag berigte verwerp dat daar reeds 'n tronksel vir Oscar Pistorius by die Kgosi Mampuru II-gevangenis in Pretoria voorberei is.
"Enige insinuasie dat die departement 'n sel voorberei het vir iemand wat nog nie tot tronkstraf gevonnis is nie, is kwaadwillig en onverantwoordelik," het Mthunzi Mhaga, die departement se woordvoerder, gesê.
EWN het Maandag berig dat 'n sel, in dieselfde gedeelte waar die Tsjeggiese sakeman Radovan Krejcir aangehou word, reeds by die gevangenis vir Pistorius voorberei is.
Volgens die uitsaaier het hy van 'n beampte van korrektiewe dienste verneem dat die afdeling die veiligste bewaakte gedeelte buite die maksimumsekuriteit-afdeling (C-Max) van die gevangenis is. EWN berig die gedeelte het ses enkelselle en Krejcir is die enigste ander gevangene daar, omdat hy as 'n hoë sekuriteitsrisiko beskou word.
Die beampte het gesê die gedeelte word deur die gevangenis se spesiale taakspan oorsien en dat toegang streng beheer word.
Mhaga het gesê Pistorius is nog nie gevonnis nie, en wou weet hoe iemand kan beweer dat 'n sel voorberei is. "Daar sal teen dié beampte opgetree moet word," het hy gesê.